Om jouself met ander te vergelyk ... | News24
Om jouself met ander te vergelyk ...
DAAR is ou rympie in Engels wat lui: “Anything you can do I can do better, I can do anything better than you.”
Ons is almal geneig om ons met ander te vergelyk. Soms kom ons beter daarvan af. Ander kere slegter. Om jouself met ander te vergelyk kan of lei tot hoogmoed of dit kan oorgaan in jaloesie of self gevoelens van minderwaardigheid by jou kweek. Hierdie geneigdheid om jouself na boontoe of na ondertoe te meet bevorder ‘n kompetisiegees by mense. Naderhand juig ons nie meer oor ander se suksesse nie, maar gun hulle dit ook nie. Soms laat hul suksesse ons voel soos mislukkings. Moeder Teresa wat onder die armstes van armes in Indië gewerk het is eenkeer gevra: “Word jy nie ontmoedig nie?” “Nee,” was haar antwoord, “want God het my nie geroep om suksesvol te wees nie, maar getrou.”
Die Bybel gee in Romeine 12: 2 en 3 die wyse raad: “Moenie van jouself meer dink as wat jy behoort te dink nie. Lê jou daarop toe om beskeie te wees in ooreenstemming met die maat van geloof wat God aan elkeen toebedeel het.”
Met ander woorde, aanvaar jou sterk en jou swakpunte. Elkeen van ons het sterk en swakpunte. Maak seker dat jy van albei bewus is. Dit sal jou beide nederig en dankbaar hou.
Om te strewe na uitnemendheid is goed. Om te strewe na perfeksionisme gaan jou emosioneel skaad. Dink ‘n bietjie na oor hoe jy oor jouself dink as jy alleen is. Is jy die heeltyd besig om jouself met Jan Alleman te vergelyk daar in jou alleenheid? Dan is jy waarskynlik al sieker as wat jy dink.
As jy egter met jouself kan saamleef, dank die Here vir die geleenthede en gawes wat Hy aan jou geskenk het en wend dit aan tot voordeel van ander. Leer om ander te prys en te waardeer en jy sal self ook gelukkiger wees.